Document ID: 32001R1612

Komission asetus (EY) N:o 1612/2001,
annettu 3 päivänä elokuuta 2001,
väliaikaisen polkumyyntitullin käyttöönotosta Kiinan kansantasavallasta peräisin olevan ferromolybdeenin tuonnissa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2), ja erityisesti sen 7 artiklan,
on kuullut neuvoa-antavaa komiteaa asiasta,
sekä katsoo seuraavaa:
A. MENETTELY
1. Aloittaminen
(1) Komissio ilmoitti 9 päivänä marraskuuta 2000 Euroopan yhteisöjen virallisessa lehdessä julkaistussa ilmoituksessa(3), jäljempänä "aloittamista koskeva ilmoitus", Kiinan kansantasavallasta, jäljempänä "Kiina", peräisin olevan ferromolybdeenin tuontia koskevan polkumyynnin vastaisen menettelyn aloittamisesta.
(2) Menettely aloitettiin, koska Euroalliages, Le Comité de liaison des industries de Ferro-alliages, jäljempänä "valituksen tekijä", oli tehnyt syyskuussa 2000 valituksen sellaisten tuottajien puolesta, joiden tuotanto muodostaa pääosan ferromolybdeenin koko tuotannosta yhteisössä. Valituksensa esitetyt todisteet kyseisen tuotteen polkumyynnistä ja siitä aiheutuvasta merkittävästä vahingosta katsottiin riittäviksi oikeuttamaan menettelyn aloittaminen.
2. Tutkimus
(3) Komissio ilmoitti virallisesti menettelyn aloittamisesta niille vientiä harjoittaville tuottajille, tuojille ja käyttäjille, joita asian tiedettiin koskevan, sekä niitä edustaville järjestöille, asianomaisen viejämaan edustajille, valituksen tehneille yhteisön tuottajille sekä muille yhteisön toimijoille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi aloittamista koskevassa ilmoituksessa asetetussa määräajassa.
(4) Useat asianomaisen maan vientiä harjoittavat tuottajat sekä yhteisön tuottajat, yhteisön käyttäjät ja niitä edustavat järjestöt sekä tuojat/kauppiaat esittivät kantansa kirjallisesti. Kaikille osapuolille, jotka olivat sitä edellä mainitun määräajan kuluessa pyytäneet ja osoittaneet, että niiden kuulemiseen oli olemassa erityisiä syitä, annettiin tilaisuus tulla kuulluiksi.
(5) Koska asianomaisessa maassa on paljon vientiä harjoittavia tuottajia, asetuksen (EY) N:o 384/96, jäljempänä "perusasetus", 17 artiklan perusteella katsottiin asianmukaiseksi selvittää, olisiko käytettävä otantamenetelmää. Jotta komissio pystyi päättämään otannan tarpeellisuudesta ja myönteisessä tapauksessa valitsemaan otoksen, vientiä harjoittavia tuottajia pyydettiin perusasetuksen 17 artiklan 2 kohdan mukaisesti ilmoittautumaan kahden viikon kuluessa menettelyn aloittamisesta ja antamaan tietoja tutkimusajanjakson aikaisesta tuotannostaan, liikevaihdostaan ja viennistään yhteisöön sekä mainitsemaan kaikkien etuyhteydessä olevien yritysten nimet ja toiminnot.
(6) Neljätoista kiinalaista yritystä toimitti nämä perustiedot. Näistä neljästätoista yrityksestä yksi päätti keskeyttää yhteistyön välittömästi toimitettuaan vastaukset otantaa varten esitettyihin kysymyksiin.
(7) Jotta vientiä harjoittavat tuottajat voisivat halutessaan vaatia markkinatalouskohtelua ja/tai yksilöllistä kohtelua, komissio lähetti kaikille vientiä harjoittaville tuottajille, joita asian tiedettiin koskevan tai jotka ilmoittautuivat, vaatimuksen esittämiseen tarkoitetun lomakkeen. Kymmenen yritystä vaati perusasetuksen 2 artiklan 7 kohdan b alakohdan perusteella markkinatalouskohtelua ja/tai yksilöllistä kohtelua.
(8) Koska ainoastaan yhdelle vientiä harjoittavalle tuottajalle myönnettiin markkinatalouskohtelu (katso johdanto-osan 19 kappale), päätettiin, että otantamenettely ei ole tarpeen.
(9) Komissio lähetti kyselylomakkeet kaikille muille osapuolille, joita asian tiedettiin koskevan, ja kaikille muille yrityksille, jotka ilmoittautuivat aloittamista koskevassa ilmoituksessa asetetuissa määräajoissa. Vastaukset saatiin yhdeltätoista kiinalaiselta yritykseltä, kahdelta yhteisön tuottajalta, kahdelta yhteisön toimijalta, yhdeltä etuyhteydettömältä tuojalta ja viideltä ferromolybdeenin käyttäjältä.
(10) Yksi vientiä harjoittava tuottaja ilmoittautui ja toimitti vastauksen kyselylomakkeeseen kuukausi sen jälkeen, kun aloittamista koskevan ilmoituksen 6 kohdan a alakohdan ii alakohdassa asetettu määräaika oli päättynyt. Tietoja ei hyväksytty, koska ne toimitettiin huomattavasti määräajan jälkeen.
(11) Komissio hankki ja tarkasti kaikki polkumyynnin, vahingon ja yhteisön edun alustavaa määrittämistä varten tarpeellisina pitämänsä tiedot. Tarkastuskäyntejä tehtiin seuraavien yritysten toimitiloihin:
a) Vientiä harjoittava tuottaja Kiinassa:
i) Tarkastukset markkinatalouskohtelua varten:
- Tianjin The Leader Group Co. Ltd, Tianjin,
ja siihen etuyhteydessä oleva tuottaja Tianjin Defu Ferroalloy Co. Ltd, Tianjin,
- Xuzhou Huanyu Special Alloy Co. Ltd, Xuzhou,
- Jinzhou Sing Horn Enterprise Co. Ltd, Jinzhou,
ja siihen etuyhteydessä oleva kauppias Sing Horn Import Export Co. Ltd,
- Jinzhou Sanda Ferro-Alloys Co. Ltd, Jinzhou,
ja etuyhteydessä oleva kotimainen tuottaja Jinzhou Chengguang Ferro Alloys-Industry, Jinzhou,
- Fushun Shunkang Molybdenum Industry Co. Ltd, Fushun.
ii) Tarkastukset markkinatalouskohtelua ja kyselylomakkeen vastauksia varten:
- Nanjing Metalink International Co. Ltd, Nanjing,
ja siihen etuyhteydessä oleva yritys Xinzyuan Co. Ltd, Nanjing.
b) Vertailumaan (Yhdysvallat) tuottajat:
- Bear Metallurgical Co., Butler, Pennsylvania,
- Thompson Creek Metals Company, Englewood, Colorado.
c) Yhteisön tuottajat:
- Climax Molybdenum UK Ltd, Stowmarket, Yhdistynyt kuningaskunta,
- Treibacher Industrie AG, Treibach-Althofen, Itävalta.
d) Muut yhteisön toimijat:
- Sadaci NV, Gent, Belgia.
e) Käyttäjät:
- Krupp Thyssen Nirosta, Krefeld, Saksa,
- Georgsmarienhütte GmbH, Georgsmarienhütte, Saksa.
(12) Polkumyyntiä ja vahinkoa koskeva tutkimus kattoi 1 päivän lokakuuta 1999 ja 30 päivän syyskuuta 2000 välisen ajanjakson, jäljempänä "tutkimusajanjakso". Vahinkoa koskevaan arvioon vaikuttavia kehityssuuntauksia varten komissio tarkasteli tietoja, jotka kattoivat 1 päivän tammikuuta 1997 ja 30 päivän syyskuuta 2000 välisen ajanjakson, jäljempänä "tarkastelujakso".
B. TARKASTELTAVANA OLEVA TUOTE JA SAMANKALTAINEN TUOTE
1. Tarkasteltavana oleva tuote
(13) Tarkasteltavana oleva tuote on Kiinassa valmistettu ja yhteisöön viety ferromolybdeeni. Ferromolybdeeni on ferroseos, jäljempänä "ferromolybdeeni" tai "tarkasteltavana oleva tuote", joka sisältää yleensä 45-80 prosenttia molybdeenia lopun ollessa rautaa ja vähäisiä määriä epäpuhtauksia. Ferromolybdeenin sisältämän molybdeenin määrä vaihtelee, ja se ilmaistaan prosentteina ferromolybdeenin kokonaispainosta. Kyseinen tuote luokitellaan tällä hetkellä CN-koodiin 7202 70 00. Tämä CN-koodi annetaan ainoastaan ohjeellisena.
(14) Ferromolybdeenin tuotannossa käytetään pääasiassa kahta valmistusmenetelmää: termistä menetelmää ja elektrolyysimenetelmää. Molemmissa menetelmissä teknistä puhtausastetta olevaa molybdeenitrioksidia (MoO3) pelkistetään raudan läsnäollessa. Käytännön syistä, jotka liittyvät menetelmässä käytettävään sulatuslaitteistoon ja alhaisempiin valmistuskustannuksiin, ja koska ferromolybdeeniseokseen ei haluta suurta hiilipitoisuutta siitä johtuvien haittojen vuoksi, terminen menetelmä on käytännössä ainoa käytetty valmistusmenetelmä. Termisessä menetelmässä käytetään alumiinia ja piitä molybdeenitrioksidin ja rautaoksidin seoksen varauksen pelkistämiseen.
(15) Ferromolybdeenin merkittävin käytännön sovellus on molybdeenimetallin syöttäminen sulatteeseen valmistettaessa seosterästä ja valurautaa, jolloin molybdeeni parantaa tiettyjä vaadittavia ominaisuuksia kuten korroosion ja lämmön kestoa.
(16) Tutkimuksessa kävi ilmi, että tarkasteltavana olevaa tuotetta on olemassa erilaatuisena riippuen sen sisältämän molybdeenin ja epäpuhtauksien määrästä. Kaikilla laaduilla on kuitenkin samat fyysiset ja kemialliset perusominaisuudet ja sama käyttötarkoitus. Niinpä ne katsotaan tässä polkumyyntimenettelyssä yhdeksi tuotteeksi.
2. Samankaltainen tuote
(17) Komissio havaitsi, että Kiinasta tuodun ferromolybdeenin fyysiset ja kemialliset perusominaisuudet ja käyttötarkoitukset ovat samat kuin yhteisön tuotannonalan yhteisössä tuottaman ja myymän ferromolybdeenin. Havaittiin myös, että Kiinassa tuotettu ja Kiinan kotimarkkinoilla myyty ferromolybdeeni on samankaltaista kuin Kiinasta peräisin oleva yhteisöön viety ferromolybdeeni. Lisäksi Kiinan vertailumaaksi valitun Amerikan Yhdysvaltojen, jäljempänä "Yhdysvallat", kotimarkkinoilla tuotettu ja myyty ferromolybdeeni oli samankaltaista kuin Kiinassa tuotettu ja yhteisöön viety ferromolybdeeni. Tämän vuoksi pääteltiin, että Kiinassa tuotettu ja yhteisöön viety ferromolybdeeni, Kiinassa tuotettu ja Kiinan kotimarkkinoilla myyty ferromolybdeeni, Yhdysvalloissa tuotettu ja Yhdysvaltojen kotimarkkinoilla myyty ferromolybdeeni sekä yhteisön tuotannonalan yhteisössä tuottama ja yhteisön markkinoilla myymä ferromolybdeeni ovat perusasetuksen 1 artiklan 4 kohdassa tarkoitettuja samankaltaisia tuotteita.
C. POLKUMYYNTI
1. Markkinatalouskohtelu
(18) Perusasetuksen 2 artiklan 7 kohdan b alakohdan mukaisesti normaaliarvo määritetään Kiinasta peräisin olevaa tuontia koskevissa polkumyyntitutkimuksissa kyseisen artiklan 1-6 kohdan mukaisesti sellaisten tuottajien osalta, jotka voivat osoittaa, että ne täyttävät 2 artiklan 7 kohdan c alakohdassa säädetyt edellytykset eli että tarkasteltavana olevan tuotteen valmistuksen ja myynnin osalta vallitsevat markkinatalousolosuhteet.
(19) Kymmenen vientiä harjoittavaa tuottajaa vaati markkinatalouskohtelua. Näitä vaatimuksia tarkasteltiin lähemmin perusasetuksen 2 artiklan 7 kohdan c alakohdassa vahvistettujen viiden edellytyksen perusteella. Kyseisistä yrityksistä neljä toimitti epätäydellisiä ja puutteellisia vastauksia, jotka eivät sisältäneet riittävästi tietoa tai näyttöä vaatimusten perusteltavuuden asianmukaista arviointia varten. Yritykset eivät muun muassa toimittaneet tilintarkastuskertomuksiaan ja tilinpäätöksiään eivätkä tietoja tärkeimmän käyttöomaisuuden hankinta-arvosta ja nykyisestä kirjanpitoarvosta. Tämän vuoksi niiden markkinatalouskohtelua koskevat vaatimukset hylättiin. Muiden kuuden markkinatalouskohtelua koskevan vaatimuksen katsottiin ansaitsevan lähempää tarkastelua, ja kyseisiin yrityksiin tehtiin tarkastuskäynnit.
(20) Valtion todettiin puuttuvan voimakkaasti kolmen vientiä harjoittavan tuottajan toimintaan. Tätä toimintaan puuttumista esiintyi eri muodoissa, joita olivat esimerkiksi suora vaikuttaminen yrityksen johtamiseen, liikkeenharjoittamisvapauden rajoitukset ja vääristävä vaikutus keskeisten tuotantopanosten kustannuksiin. Näin ollen nämä yritykset eivät kyenneet osoittamaan, että niiden liiketoiminnalliset päätökset perustuivat kysyntää ja tarjontaa koskeviin markkinatekijöihin. Tämän vuoksi perusasetuksen 2 artiklan 7 kohdan c alakohdan ensimmäisessä luetelmakohdassa säädetty edellytys jäi täyttymättä.
(21) Viisi vientiä harjoittavaa tuottajaa ei kyennyt osoittamaan, että niillä on selkeä peruskirjanpito, jota tarkastetaan kansainvälisten kirjanpitonormien mukaisesti. Tämän vuoksi ne eivät täyttäneet perusasetuksen 2 artiklan 7 kohdan c alakohdan toisen luetelmakohdan kirjanpitonormeja koskevia edellytyksiä. Näihin päätelmiin johtaneista kirjanpitoon liittyvistä erityisistä ja yksityiskohtaisista päätelmistä on ilmoitettu kyseisille vientiä harjoittaville tuottajille.
(22) Kolmella yrityksellä havaittiin useita varoihin liittyviä puutteita ja aiemmasta keskusjohtoisesta talousjärjestelmästä johtuvia vääristymiä. Varsinkin tuotantokustannukset ja taloudellinen tilanne olivat vääristyneet varojen mielivaltaisen arvioinnin vuoksi ja yhden yrityksen osalta vaihtokauppojen vuoksi. Yritykset eivät näin ollen täyttäneet perusasetuksen 2 artiklan 7 kohdan c alakohdan kolmannessa luetelmakohdassa säädettyjä edellytyksiä.
(23) Komissio ilmoitti päätelmistään asianomaisille yrityksille ja valituksen tehneelle yhteisön tuotannonalalle ja antoi niille tilaisuuden esittää huomautuksiaan. Jotkut vientiä harjoittavat tuottajat ja valituksen tekijä esittivät huomautuksia markkinatalouskohtelua varten tehdystä tutkimuksesta. Nämä huomautukset on käsitelty kokonaisuudessaan asianomaisille osapuolille toimitetuissa asiakirjoissa.
(24) Komissio päätteli lopulta, että perusasetuksen 2 artiklan 7 kohdan c alakohdassa säädetyt edellytykset markkinatalouskohteluun täyttyivät seuraavan vientiä harjoittavan tuottajan osalta:
- Nanjing Metalink International Co. Ltd, Nanjing.
(25) Neuvoa-antavaa komiteaa kuultiin, ja se tuki yksimielisesti komission päätelmiä. Muille vientiä harjoittaville tuottajille ilmoitettiin, että niiden markkinatalouskohtelua koskevat vaatimukset oli hylätty.
2. Yksilöllinen kohtelu
(26) Komission toimintatapoihin kuuluu laskea koko maata koskeva tulli muille kuin markkinatalousmaille ja maille, jotka voivat hyötyä perusasetuksen 2 artiklan 7 kohdan b ja c alakohdan säännöistä mutta joissa kyseiset yritykset eivät täytä markkinatalouskohtelun edellytyksiä, paitsi niissä tapauksissa, joissa yritykset voivat osoittaa, että valtio ei puutu niiden vientitoimintaan ja että ne ovat lainsäädännöllisesti ja tosiasiallisesti riittävän riippumattomia valtiosta, jolloin koko maata koskevan tullin kiertämisen vaaraa ei ole.
(27) Ne yhdeksän kiinalaista vientiä harjoittavaa tuottajaa, jotka eivät täyttäneet markkinatalouskohtelun edellytyksiä, vaativat vaihtoehtoisesti yksilöllistä kohtelua. Komissio tutki ja tarkasti kyseisten yritysten yksilöllistä kohtelua varten tarpeellisina pitämänsä tiedot.
(28) Kuten johdanto-osan 18 kappaleessa selitetään, neljä yritystä toimitti epätäydellisen tai puutteellisen markkinatalouskohtelua tai yksilöllistä kohtelua koskevan vaatimuksen, ja ne jätettiin sen vuoksi jatkokäsittelyn ulkopuolelle. Lisäksi näissä vaatimuksissa todettujen puutteellisuuksien laajuus ja laatu tekivät mahdottomaksi yksilöllistä kohtelua koskevien vaatimusten perusteiden arvioinnin. Tämän vuoksi näille yrityksille päätettiin olla myöntämättä yksilöllistä kohtelua.
(29) Kolme vientiä harjoittavaa tuottajaa kykeni osoittamaan, että valtio ei puutu niiden vientitoimintaan ja että ne ovat lainsäädännöllisesti ja tosiasiallisesti riittävän riippumattomia valtiosta, jolloin koko maata koskevan tullin kiertämisen vaaraa ei ole ja ne täyttävät näin ollen yksilöllisen kohtelun edellytykset. Nämä yritykset ovat:
- Jinzhou Sing Horn Enterprise Co. Ltd, Jinzhou,
- Jinzhou Sanda Ferro-Alloys Co. Ltd, Jinzhou,
- Fushun Shunkang Molybdenum Industry Co. Ltd, Fushun.
Muut kaksi yritystä eivät täyttäneet yksilöllisen kohtelun edellytyksiä. Yhdessä tapauksessa valtion puuttuminen toimintaan oli omiaan aiheuttamaan tullin kiertämisriskin, jos yritykselle myönnettäisiin yksilöllinen kohtelu. Toisen yrityksen tuotanto-osaston todettiin tuottavan myös muille yrityksille kuin viejälle, jolloin on vaarana, että muut tuottajat käyttäisivät kyseisen yrityksen yksilöllistä tullia hyväkseen tarkasteltavana olevan tuotteen viennissä Euroopan unioniin.
3. Normaaliarvo
3.1 Normaaliarvon määrittäminen niiden vientiä harjoittavien tuottajien osalta, joille ei myönnetty markkinatalouskohtelua
3.1.1 Vertailumaa
(30) Perusasetuksen 2 artiklan 7 kohdan a alakohdan nojalla niiden vientiä harjoittavien tuottajien osalta, joille ei myönnetty markkinatalouskohtelua, normaaliarvo määritettiin sellaisista tuotteista soveltuvassa vertailumaassa veloitettavien hintojen perusteella, jotka ovat verrattavissa vientiä harjoittavien kiinalaisten tuottajien yhteisöön myymiin tuotteisiin.
(31) Tämän menettelyn aloittamista koskevassa ilmoituksessa komissio ehdotti Yhdysvaltoja sopivaksi markkinataloutta toteuttavaksi kolmanneksi maaksi normaaliarvon määrittämiseksi Kiinan osalta.
(32) Jotkut vientiä harjoittavat tuottajat esittivät tätä ehdotusta koskevia vastalauseita menettelyn aloittamista koskevassa ilmoituksessa asetetussa määräajassa. Vaihtoehdoiksi ehdotettiin Chileä, Meksikoa, Irania, Intiaa ja Etelä-Afrikkaa.
(33) Komissio tutki näitä vaihtoehtoja ja totesi, että Meksikossa, Iranissa, Intiassa ja Etelä-Afrikassa on joko hyvin vähän tai ei lainkaan tarkasteltavana olevan tuotteen tuotantoa. Tämän vuoksi näitä maita ei voitu harkita sopiviksi vaihtoehtoisiksi vertailumaiksi.
(34) Chilen osalta komissiolle vahvistui, että tuotantomäärät kyseisessä maassa ovat merkittävät. Chileläisiin tuottajiin otettiin tämän vuoksi yhteyttä ja niitä pyydettiin yhteistyöhön. Ne kuitenkin kieltäytyivät yhteistyöstä komission kanssa tässä menettelyssä.
(35) Yksi perustelu Yhdysvaltojen vertailumaaksi valintaa vastaan oli se, että yksi valituksen tekijöistä on erään yhdysvaltalaisen tuottajan etuyhteydessä oleva yritys. Väitettiin, että tällä yhteydellä olisi vääristävä vaikutus toimitettaviin tietoihin. Väite todettiin kuitenkin epätarkaksi ja perusteettomaksi. Komissio tarkasti yrityksen toimitiloissa tehdyn tietojen tarkastuksen yhteydessä, onko yhteydellä vääristävää vaikutusta yhdysvaltalaisen tuottajan hintoihin, tuotantokustannuksiin ja kannattavuuteen. Tällaisista vääristymistä ei ollut mitään merkkejä, ja komissio varmistui menettelyä varten toimitettujen tietojen tarkkuudesta ja luotettavuudesta.
(36) Toinen vastalause Yhdysvaltojen valintaa vastaan koski ympäristönsuojeluvaatimuksia, jotka ovat ankarammat Yhdysvalloissa kuin Kiinassa. Tästä syystä yhdysvaltalaisten yritysten ympäristönsuojelukustannukset ovat korkeammat kuin kiinalaisten tuottajien. Tähän liittyen olisi huomattava, että Kiinassa oli tutkimusajanjakson aikaan ympäristönsuojelusäännöt, joita tutkitut yritykset noudattivat. Tämän vuoksi tätä väitettä ei sinänsä katsottu päteväksi syyksi olla valitsematta Yhdysvaltoja vertailumaaksi. Komission yksiköt kuitenkin jatkavat tämän seikan analysointia, ja menettelyn lopullisessa vaiheessa otetaan asianmukaisesti huomioon mahdolliset erot, joiden väitetään ja osoitetaan vaikuttavan tältä osin hintojen vertailtavuuteen.
(37) Edellä esitetyn perusteella komissio vahvisti Yhdysvaltojen valinnan sopivaksi vertailumaaksi.
3.1.2 Normaaliarvon määrittäminen
(38) Perusasetuksen 2 artiklan 7 kohdan a alakohdan mukaisesti normaaliarvo määritettiin Yhdysvalloissa olevalta tuottajalta saatujen ja tarkastettujen tietojen perusteella niiden vientiä harjoittavien tuottajien osalta, joille ei myönnetty markkinatalouskohtelua. Ferromolybdeenin kotimarkkinamyyntiä Yhdysvalloissa pidettiin edustavana verrattuna tarkasteltavana olevan tuotteen Kiinassa tuotettuun ja yhteisöön vietäväksi myytyyn määrään.
(39) Komissio tutki, voitiinko tarkasteltavana olevan tuotteen Yhdysvaltojen-myyntiä pitää tavanomaisen kaupankäynnin yhteydessä tapahtuneena myyntinä eli että myynti ei ollut tapahtunut tappiolla. Tätä varten tutkimusajanjakson keskimääräisiä tuotantokustannuksia verrattiin myyntitoimien keskimääräiseen hintaan saman ajanjakson aikana. Tällöin havaittiin, että valtaosaa Yhdysvaltojen ferromolybdeenin tuotannosta vastaavan kahden yhteistyössä toimineen yrityksen kaikki kotimainen myynti tapahtui tappiolla eikä siis tavanomaisen kaupankäynnin yhteydessä.
(40) Tämän vuoksi normaaliarvo laskettiin perusasetuksen 2 artiklan 3 kohdan mukaisesti lisäämällä tuottajan tuotantokustannuksiin kohtuullinen määrä voittoa. Olisi myös huomattava, että koska toinen Yhdysvalloissa olevista yhteistyössä toimineista yrityksistä oli sopimusvalmistaja, sen tuotantokustannukset saatiin soveltamalla sen valmistuskustannuksia toisen yhteistyössä toimineen yrityksen raaka-aine- ja muihin kustannuksiin. Lisäksi koska ferromolybdeenin myynnissä Yhdysvalloissa ei ollut tutkimusajanjakson aikana voittomarginaalia, pääteltiin, että viisi prosenttia on tässä yhteydessä kohtuullinen arvio käytännössä mahdolliseksi voittomarginaaliksi. Sitä sovellettiin normaaliarvon laskemiseen tässä tapauksessa.
3.2 Normaaliarvon määrittäminen niiden vientiä harjoittavien tuottajien osalta, joille myönnettiin markkinatalouskohtelu
(41) Sen vientiä harjoittavan tuottajan osalta, jolle myönnettiin markkinatalouskohtelu, komissio määritti ensin, oliko tarkasteltavana olevan tuotteen kotimarkkinamyynnin kokonaismäärä edustava perusasetuksen 2 artiklan 2 kohdan mukaisesti eli oliko kyseisen myynnin määrä vähintään viisi prosenttia vientimyynnin määrästä yhteisöön.
(42) Tämän jälkeen komissio tutki kyseisen vientiä harjoittavan tuottajan osalta, oliko kunkin tuotelaadun yhteenlaskettu kotimarkkinamyynti vähintään viisi prosenttia saman tuotelaadun vientimyynnin määrästä yhteisöön.
(43) Lisäksi tutkittiin, voitiinko kunkin tuotelaadun kotimarkkinamyyntiä pitää tavanomaisessa kaupankäynnissä tapahtuneena, määrittämällä, kuinka suuri osuus kyseisen laadun riippumattomille asiakkaille tapahtuneesta myynnistä oli ollut kannattavaa. Kun vähintään määritettyjen tuotantokustannusten tasoisilla nettomyyntihinnoilla tapahtuneen ferromolybdeenin myynnin määrä oli vähintään 80 prosenttia kokonaismyyntimäärästä ja kun kyseisen tuotelaadun painotettu keskimääräinen myyntihinta oli vähintään tuotantokustannusten tasoinen, normaaliarvon perusteena käytettiin tosiasiallista kotimarkkinahintaa, joka laskettiin määrittämällä tutkimusajanjakson aikana tapahtuneen kotimarkkinoiden kokonaismyynnin hintojen painotettu keskiarvo riippumatta siitä, oliko myynti ollut kannattavaa. Tapauksissa, joissa ferromolybdeenin kannattavan myynnin määrä oli alle 80 prosenttia mutta vähintään kymmenen prosenttia kokonaismyynnin määrästä, normaaliarvon perusteena käytettiin todellista kotimarkkinoiden hintaa, joka laskettiin määrittämällä ainoastaan kannattavan myynnin hintojen painotettu keskiarvo.
(44) Kun ferromolybdeenin tietyn laadun kannattavan myynnin määrä oli alle 10 prosenttia kokonaismyyntimäärästä, kyseisen tuotelaadun myyntiä pidettiin määrältään riittämättömänä, eikä kotimarkkinahinnan katsottu soveltuvan normaaliarvon määrittämisperustaksi.
(45) Silloin kun vientiä harjoittavan tuottajan myymän tietyn laadun kotimarkkinahintoja ei voitu käyttää normaaliarvon määritykseen, käytettiin laskennallista normaaliarvoa. Normaaliarvo määritettiin perusasetuksen 2 artiklan 3 kohdan mukaisesti lisäämällä tuottajan valmistuskustannuksiin kohtuullinen määrä myynti-, hallinto- ja yleiskustannuksia sekä voittoa. Tässä yhteydessä olisi huomattava, että myynti-, hallinto- ja yleiskustannukset sekä voitto laskettiin tuottajan omien lukujen perusteella.
(46) Kyseisen vientiä harjoittavan tuottajan vastaus sisälsi tietoja, jotka koskivat siihen etuyhteydessä olevan kotimaisen myyntiyrityksen kotimarkkinamyyntiä. Koska vientiä harjoittava tuottaja myi Kiinan kotimarkkinoilla myös tämän etuyhteydessä olevan yrityksen välityksellä ja johtuen vientiä harjoittavan tuottajan ja kotimaisen myyntiyrityksen työnjaosta, katsottiin tarpeelliseksi määrittää normaaliarvo riippumattomien asiakkaiden Kiinassa tavanomaisen kaupankäynnin yhteydessä maksamien hintojen perusteella.
(47) Tämän tuloksena normaaliarvo määritettiin tämän yhteistyössä toimineen vientiä harjoittavan tuottajan osalta tarkasteltavana olevan tuotteen viiden eri laadun riippumattomilta asiakkailta veloitettujen kotimaisten myyntihintojen perusteella, ja kolmen muun laadun osalta laskettiin laskennallinen normaaliarvo.
4. Vientihinta
(48) Vientihinnat laskettiin perusasetuksen 2 artiklan 8 kohdan mukaisesti eli ensimmäiseltä riippumattomalta asiakkaalta veloitetun tosiasiallisesti maksetun tai maksettavan tarkasteltavana olevan tuotteen vientihinnan perusteella.
5. Vertailu
(49) Tasapuolisen vertailun varmistamiseksi normaaliarvon ja vientihinnan välillä vapaasti tehtaalla -tasolla suoritettiin asianmukainen hyvitys hintojen vertailukelpoisuuteen vaikuttavia eroavuuksia koskevien oikaisujen muodossa perusasetuksen 2 artiklan 10 kohdan mukaisesti.
(50) Perustelluissa tapauksissa on tehty oikaisut palkkioiden, kotimaan kuljetusten, valtamerirahdin, vakuutuksen, EY-rahdin, käsittelyn, lastauksen ja liitännäiskustannusten mukaisesti. Koska erityisesti vientiä harjoittaville tuottajille koituneita kotimaan kuljetuskustannuksia ei pidetty luotettavina, niitä koskeva oikaisu perustui kustannuksiin vertailumaassa.
6. Polkumyyntimarginaali
6.1 Yleistä
(51) Painotettua keskimääräistä normaaliarvoa verrattiin perusasetuksen 2 artiklan 11 kohdan mukaisesti vientihintojen painotettuun keskiarvoon samassa kaupan portaassa. Vertailusta ilmeni, että kyseiset vientiä harjoittavat tuottajat harjoittavat polkumyyntiä. Väliaikaiset polkumyyntimarginaalit ilmaistiin prosentteina cif-hinnasta yhteisön rajalla tullaamattomana asianomaisten vientiä harjoittavien tuottajien osalta.
6.2 Polkumyyntimarginaalit yhteistyössä toimineiden vientiä harjoittavien tuottajien osalta, joille on myönnetty markkinatalouskohtelu tai yksilöllinen kohtelu
(52) Yksilölliset polkumyyntimarginaalit ovat seuraavat:
TAULUKON PAIKKA
6.3 Polkumyyntimarginaalit muiden vientiä harjoittavien tuottajien osalta
(53) Kymmenestä kiinalaisesta vientiä harjoittavasta tuottajasta kaksi, joiden viennin osuus koko viennistä yhteisöön on pieni ja jotka toimivat aluksi yhteistyössä, keskeyttivät yhteistyön menettelyn aikana. Jäljelle jääneiden kahdeksan yhteistyössä toimineen kiinalaisen vientiä harjoittavan tuottajan osuus koko tarkasteltavana olevan tuotteen viennistä Kiinasta yhteisöön on noin 34 prosenttia.
(54) Komissio laski koko maata koskevan polkumyyntimarginaalin niiden yhteistyössä toimineiden vientiä harjoittavien tuottajien, joille ei myönnetty markkinatalouskohtelua tai yksilöllistä kohtelua, yhteisöön suuntautuvan viennin perusteella. Komissio määritti ensiksi kyseisten yhteistyössä toimineiden yritysten osalta määritettyjen polkumyyntimarginaalien painotetun keskiarvon. Niiden vientiä harjoittavien tuottajien osalta, jotka jättivät vastaamatta komission kyselyyn, eivät ilmoittautuneet tai eivät muuten toimineet yhteistyössä tutkimuksessa, määritysten perusteena oli käytettävä saatavilla olevia tietoja perusasetuksen 18 artiklan mukaisesti. Koska yhteistyö oli vähäistä ja jotta yhteistyöstä kieltäytymisestä ei palkittaisi, pääteltiin, että käytettäväksi soveltuvin tieto on sen laadun polkumyyntimarginaali, jonka polkumyyntimarginaali on suurin ja jota myydään edustava määrä, valittuna kaikista sellaisten yhteistyössä toimineiden kiinalaisten tuottajien viemistä laaduista, joille ei ollut myönnetty yksilöllistä kohtelua tai markkinatalouskohtelua.
(55) Tällä perusteella Kiinalle määritelty koko maata koskeva polkumyyntimarginaali on 43,5 prosenttia.
D. YHTEISÖN TUOTANNONALA
1. Yhteisön tuotanto
(56) Tarkasteltavana olevaa tuotetta tuottaa yhteisössä neljä toimijaa. Kaksi toimijaa, Climax Molybdenum Ltd ja Treibacher Industrie AG, joiden puolesta valitus tehtiin, toimivat tutkimuksessa täydessä yhteistyössä.
(57) Kaksi muuta yhteisön toimijaa, Ferro Alloys and Metals Ltd ja Sadaci N.V, jäljempänä "muut yhteisön toimijat", toimittivat joitakin perustietoja vastaamatta kokonaan kyselylomakkeeseen mutta vastustamatta menettelyä.
(58) Komissio arvioi, voitaisiinko edellä mainittujen toimijoiden tuotannon katsoa muodostavan perusasetuksen 4 artiklan 1 kohdan a alakohdassa tarkoitetun yhteisön tuotannon. Tutkimuksessa kävi ilmi, että yksi valituksen tehneistä yhteisön tuottajista toi ja jälleenmyi Kiinasta peräisin olevaa ferromolybdeeniä tutkimusajanjakson aikana. Tämän tuonnin todettiin tapahtuneen yrityksen puolustautumiseksi matalahintaiselta polkumyynnillä tapahtuvalta tuonnilta ja sen markkinaosuuden säilyttämiseksi. Tämä kaupankäynti ei myöskään vaikuta siihen seikkaan, että kyseisen yrityksen ensisijaista toimintaa on ferromolybdeenin tuotanto. Tämän tuonnin kokonaismäärä oli alle viisi prosenttia yhteisön toimijoiden ferromolybdeenin tuotannosta koko tarkastelujakson ajan.
(59) Näin ollen katsotaan, että kaikki edellä mainitut toimijat muodostavat perusasetuksen 4 artiklan 1 kohdassa tarkoitetun yhteisön tuotannon.
2. Yhteisön tuotannonalan määritelmä
(60) Kaksi yhteistyössä toiminutta, valituksen tehnyttä yhteisön tuottajaa, Climax Molybdenum Ltd ja Treibacher Industrie AG, täyttävät perusasetuksen 5 artiklan 4 kohdan vaatimukset, sillä niiden tuotanto muodostaa valtaosan eli 58 prosenttia yhteisön koko ferromolybdeenin tuotannosta. Niiden katsotaan tämän vuoksi muodostavan yhteisön tuotannonalan perusasetuksen 4 artiklan 1 kohdan mukaisesti, ja niistä käytetään jäljempänä nimitystä "yhteisön tuotannonala".
E. VAHINKO
1. Yhteisön kulutus
(61) Laskiessaan ferromolybdeenin ilmeistä kokonaiskulutusta yhteisön markkinoilla komissio laski yhteen yhteisön tuotannonalan ja muiden yhteisön toimijoiden myynnin määrän yhteisön markkinoilla sekä Eurostatin CN-koodilla 7202 70 00 tilastoiman kokonaistuonnin yhteisöön. Kaikki määrät muunnettiin lisäksi siten, että ne vastaavat molybdeenipitoisuutta.
(62) Tällä perusteella ferromolybdeenin ilmeinen kulutus yhteisössä kasvoi vuoden 1997 ja tutkimusajanjakson välisenä aikana 12 prosenttia: se oli 24035 tonnia vuonna 1997, 26707 tonnia vuonna 1998, 23652 tonnia vuonna 1999 ja 26912 tonnia tutkimusajanjakson aikana.
(63) Ilmeinen kulutus kasvoi 11 prosenttia vuosina 1997-1998, laski 11 prosenttia vuosina 1998-1999 ja kasvoi jälleen 14 prosenttia vuoden 1999 ja tutkimusajanjakson välillä. Yhteisön kulutuksen kasvu 12 prosentilla tarkastelujakson aikana ja erityisesti vuoden 1999 ja tutkimusajanjakson välillä johtuu teräs- ja rautateollisuuden kehityksestä.
2. Kiinasta peräisin oleva tuonti
(a) Tarkasteltavana olevan tuonnin määrä ja markkinaosuus
(64) Ferromolybdeenin tuonnin määrä Kiinasta yhteisöön kasvoi Eurostatin mukaan 70 prosenttia tarkastelujakson aikana: tuonti oli 7782 tonnia vuonna 1997, 9083 tonnia vuonna 1998, 9434 tonnia vuonna 1999 ja 13257 tonnia tutkimusajanjakson aikana. Tuonti kasvoi 17 prosenttia vuosina 1997-1998, hiukan eli neljä prosenttia vuosina 1998-1999 siitä huolimatta, että yhteisön markkinat pienenivät samaan aikaan 11 prosenttia, ja huomattavasti eli 41 prosenttia vuoden 1999 ja tutkimusajanjakson välisenä aikana, vaikka kulutus kasvoi samaan aikaan ainoastaan 14 prosenttia.
(65) Polkumyynnillä Kiinasta tapahtuvan tuonnin osuus yhteisön markkinoista kasvoi keskeytyksettä 32,4 prosentista vuonna 1997 34 prosenttiin vuonna 1998, 39,9 prosenttiin vuonna 1999 ja 49,3 prosenttiin tutkimusajanjakson aikana.
(b) Polkumyynnillä tapahtuvan tuonnin hinnat
(i) Hintojen kehitys
(66) Kiinasta peräisin olevan ferromolybdeenin keskimääräiset tuontihinnat cif-hintoina ennen tullia laskivat Eurostatin tietojen mukaan 24 prosenttia tarkastelujakson aikana. Kiinasta peräisin olevan tuonnin hinta oli 9,2 euroa kilolta vuonna 1997, 8,6 euroa kilolta vuonna 1998, 6,8 euroa kilolta vuonna 1999 ja 7,0 euroa kilolta tutkimusajanjakson aikana.
(ii) Hinnan alittavuus
(67) Vientiä harjoittavien tuottajien ja yhteisön tuotannonalan keskimääräisiä nettomyyntihintoja etuyhteydettömille asiakkaille ilman hyvityksiä ja veroja vertailtiin samassa kaupan portaassa. Yhteisön tuotannonalan hinnat olivat vapaasti tehtaalla -tasolta. Kiinalaisten vientiä harjoittavien tuottajien cif vapaasti yhteisön rajalla -hintoja korjattiin tulleilla ja tuonnin jälkeisillä kustannuksilla ainoan yhteistyössä toimineen etuyhteydettömän tuojan toimittamien tietojen perusteella.
(68) Vertailussa kävi ilmi, että Kiinasta peräisin olevaa ferromolybdeenia myytiin tutkimusajanjakson aikana yhteisöön hinnoilla, jotka alittivat yhteisön tuotannonalan hinnat niistä prosentteina ilmaistuina 3,1-16,2 prosentilla. Koko maata koskeva painotettu keskimääräinen hinnan alittavuuden marginaali oli 14,4 prosenttia.
3. Yhteisön tuotannonalan tilanne
(a) Alustavat huomautukset
(69) Komissio tarkasteli perusasetuksen 3 artiklan 5 kohdan mukaisesti kaikkia sellaisia olennaisia taloudellisia tekijöitä ja osoittimia, jatka vaikuttavat yhteisön tuotannonalan tilanteeseen. Kuten edellä on mainittu, kaikki tiedot määrien osalta muunnettiin vastaamaan ferromolybdeenia, jonka molybdeenipitoisuus on 100 prosenttia.
(70) Koska yhteisön tuotannonala muodostuu ainoastaan kahdesta yrityksestä, yhteisön tuotannonalaa koskevat tiedot on perusasetuksen 19 artiklan mukaisesti indeksoitu toimitettujen tietojen luottamuksellisuuden säilyttämiseksi.
(b) Tuotantokapasiteetti, todellinen tuotanto ja käyttöaste
(71) Tuotantokapasiteetti kasvoi vuosina 1997-1998 11 prosenttia ja pysyi sen jälkeen vakaana. Kasvu ei johtunut uusista investoinneista uusiin tuotantolinjoihin, vaan se on toisen valituksen tehneen yhteisön tuottajan tuotantolaitosten järkiperäistämisen tulosta.
(72) Yhteisön tuotannonalan tuotanto oli indeksinä ilmoitettuna 100 vuonna 1997, 154 vuonna 1998, 148 vuonna 1999 ja 120 tutkimusajanjakson aikana. Tuotanto kasvoi merkittävästi vuosina 1997-1998 yhtä aikaa ilmeisen kulutuksen kasvun kanssa, mutta pieneni sen jälkeen. Suurin väheneminen tapahtui vuoden 1999 ja tutkimusajanjakson välillä, jolloin kulutus kasvoi 14 prosenttia.
(73) Tuotannon ja kapasiteetin kehityksen perusteella tarkasteltuna kapasiteetin käyttöaste kasvoi 7 prosenttia vuoden 1997 ja tutkimusajanjakson välisenä aikana. Kapasiteetin käyttöaste oli indeksinä ilmoitettuna 100 vuonna 1997, 138 vuonna 1998, 133 vuonna 1999 ja 107 tutkimusajanjakson aikana. Kapasiteetin käyttöasteen suurin lasku tapahtui vuoden 1999 ja tutkimusajanjakson välisenä aikana, jolloin tuotanto pieneni voimakkaasti.
(c) Varastot
(74) Varastot pysyivät tasaisina tarkastelujakson aikana. Ne olivat indeksinä ilmoitettuna 100 vuonna 1997, 79 vuonna 1998, 143 vuonna 1999 ja jälleen 100 tutkimusajanjakson aikana. Varastoja tarkasteltaessa olisi huomattava, että ferromolybdeenia tuotetaan yleensä tilausten perusteella, joten varastot muodostuvat asiakkaille lähettämistä odottavasta tavarasta. Tämän vuoksi tässä yhteydessä ei ole mielekästä arvioida varastojen kehitystä yhteisön tuotannonalan taloudellisen tilanteen tarkastelemiseksi.
(d) Myynnin määrä ja markkinaosuus
(75) Ferromolybdeenin myynnin määrä etuyhteydettömille asiakkaille yhteisön markkinoilla kasvoi 25 prosenttia tarkastelujakson aikana. Myynti oli indeksinä ilmoitettuna 100 vuonna 1997, 161 vuonna 1998, 151 vuonna 1999 ja 125 tutkimusajanjakson aikana.
(76) Yhteisön tuotannonalan osuus yhteisön markkinoista oli 17-19 prosenttia vuonna 1997, 26-28 prosenttia vuonna 1998, 28-30 prosenttia vuonna 1999 ja 20-22 prosenttia tutkimusajanjakson aikana.
(77) Tätä kehitystä on tulkittava siinä valossa, että yhteisön tuotannonalalla oli Kiinasta peräisin olevan matalahintaisen tuonnin vuoksi vaihtoehtoina joko säilyttää myyntihintansa myyntimäärien ja markkinaosuuden kustannuksella tai alentaa myyntihintojaan tuonnin suuntauksen mukaisesti kannattavuuden kustannuksella. Yhteisön tuotannonala laski vuosien 1997 ja 1999 välillä myyntihintojaan ja lisäsi tällä tavalla myyntinsä määrää ja markkinaosuuttaan. Kannattavuutensa säilyttääkseen yhteisön tuotannonala nosti vuosien 1999 ja tutkimusajanjakson välillä hintojaan sillä seurauksella, että sen myynnin määrä laski ja markkinaosuus pieneni.
(e) Kasvu
(78) Kuten edellä on esitetty, samalla kun yhteisön kulutus kasvoi 12 prosenttia tarkastelujakson aikana, yhteisön tuotannonalan myynnin määrä kasvoi 25 prosenttia ja asianomaisen tuonnin määrä 70 prosenttia.
(79) Kuitenkin vuoden 1999 ja tutkimusajanjakson välisenä aikana, jolloin yhteisön kulutus kasvoi 14 prosenttia, yhteisön tuotannonalan myynnin määrä väheni 17 prosenttia. Markkinoiden kasvusuuntaus ei näin ollen johtanut yhteisön tuotannonalan markkinaosuuden kasvuun. Sen markkinaosuus päinvastoin pieneni 7-9 prosenttiyksikköä vuoden 1999 ja tutkimusajanjakson välisenä aikana, kun taas asianomaisen tuonnin osuus kasvoi samaan aikaan 9,4 prosenttiyksikköä. Yhteisön tuotannonala ei siis kyennyt hyötymään markkinoiden kasvusta vuoden 1999 ja tutkimusajanjakson välisenä aikana.
(f) Hinnat ja hintatekijät
(80) Yhteisön tuotannonalan myymän ferromolybdeenin painotetut keskimääräiset hinnat laskivat 24 prosenttia tarkastelujakson aikana. Myyntihinnat olivat indeksinä ilmoitettuina 100 vuonna 1997, 86 vuonna 1998, 71 vuonna 1999 ja 76 tutkimusajanjakson aikana.
(81) Hintojen kehitystä olisi verrattava yhteisön tuotannonalan kustannusten kehitykseen. Yhteisön tuotannonalan kustannukset laskivat vuosina 1997-1998 14 prosenttia raakaaineen (Mo03) hintojen laskusta ja kapasiteetin käyttöasteen kasvusta johtuen. Myös hinnat laskivat 14 prosenttia, jolloin kannattavuus säilyi ennallaan. Vuosina 1998-1999 yhteisön tuotannonalan kustannukset laskivat 18 prosenttia pääasiassa raaka-aineen hintojen laskusta johtuen ja yhteisön tuotannonalan hinnat laskivat 17 prosenttia. Vuoden 1999 ja tutkimusajanjakson välisenä aikana yhteisön tuotannonalan kustannukset kasvoivat kahdeksan prosenttia, vaikka sen hinnat nousivat ainoastaan seitsemän prosenttia, millä oli negatiivinen vaikutus sen kannattavuuteen. Yhteisön tuotannonala kärsi siis vuoden 1999 ja tutkimusajanjakson välisenä aikana hinnankorotusten estymisestä.
(g) Työllisyys
(82) Ferromolybdeenin tuotantoon liittyvän yhteisön tuotannonalan työllisyys parani neljä prosenttia tarkastelujakson aikana. Työntekijöiden määrä oli 89 vuonna 1997 ja 92 tutkimusajanjakson aikana. Työntekijöiden pieni määrä johtuu siitä, että ferromolybdeenin tuotanto on huomattavasti voimakkaammin pääomavaltaista kuin työvoimavaltaista.
(h) Tuottavuus
(83) Yhteisön tuotannonalan ferromolybdeenin tuotantoon liittyvän työvoiman tuottavuus työntekijää kohti lasketulla tuotannolla mitattuna kasvoi 15 prosenttia tarkastelujakson aikana. Tuottavuuden indeksi oli 100 vuonna 1997, 133 vuonna 1998, 131 vuonna 1999 ja 115 tutkimusajanjakson aikana.
(i) Palkat
(84) Työntekijöiden palkat kasvoivat 10 prosenttia tarkastelujakson aikana. Palkkoja tarkasteltaessa olisi otettava huomioon se, että työvoimakustannusten osuus yhteisön tuotannonalan kokonaiskustannuksista on hyvin pieni, sillä ferromolybdeenin tuotanto on pääomavaltaista.
(j) Investoinnit
(85) Yhteisön tuotannonalan investointien kokonaismäärä oli indeksinä ilmoitettuna 100 vuonna 1997, 155 vuonna 1998, 208 vuonna 1999 ja 49 tutkimusajanjakson aikana. Olisi huomattava, että investointien osuus oli tarkastelujakson aikana vähemmän kuin kaksi prosenttia yhteisön tuotannonalan liikevaihdosta.
(k) Kannattavuus
(86) Yhteisön tuotannonalan kannattavuus nettomyynnin tuottona ennen veroja pysyi vakaana 0-2 prosentissa vuosina 1997 ja 1998. Kannattavuuden heikkous vuonna 1997 ajoittuu samaan aikaan kuin ferromolybdeenin pääkäyttäjän, terästeollisuuden, taloudellisen tilanteen heikkeneminen. Kannattavuus parani 1-3 prosenttiin vuonna 1999 tuotantolaitosten tehokkaamman käytön ansiosta ja terästeollisuuden tuotannon samanaikaisesti kasvaessa. Vaikka ferromolybdeenin kulutus kasvoi tutkimusajanjakson aikana, kannattavuus heikkeni 0-2 prosenttia tutkimusajanjakson aikana, koska tuotanto ja myynti vähenivät, mikä kasvatti yhteisön tuotannonalan kustannuksia.
(l) Kassavirta, investointien tuotto ja pääoman saanti
(87) Ensiksi olisi huomattava, että kassavirtaa ja investointien tuottoa koskevat tiedot toimitettiin kaikkien yritysten osalta. Toiminnan nettokassavirta oli indeksinä ilmoitettuna 100 vuonna 1997, 367 vuonna 1998, 182 vuonna 1999 ja 40 tutkimusajanjakson aikana.
(88) Kokonaispääoman tuoton indeksi oli 100 vuonna 1997, 129 vuonna 1998, 47 vuonna 1999 ja 40 tutkimusajanjakson aikana.
(89) Tutkimuksessa kävi ilmi, että yhteisön tuotannonalalla ei ollut vaikeuksia pääoman saannissa.
(m) Polkumyyntimarginaalin suuruus
(90) Kun otetaan huomioon Kiinasta tulleen tuonnin määrät ja hinnat, varsinaisen polkumyyntimarginaalin suuruuden vaikutusta yhteisön tuotannonalaan ei voida pitää vähäpätöisenä.
4. Vahinkoa koskevat päätelmät
(91) Kiinasta peräisin olevan ierromolybdeenin polkumyynnillä tapahtuvan tuonnin määrä kasvoi vuoden 1997 ja tutkimusajanjakson välisenä aikana merkittävästi, 70 prosenttia, ja sen osuus yhteisön markkinoista kasvoi vuoden 1997 32,4 prosentista 49,3 prosenttiin tutkimusajanjakson aikana. Suurin kasvu tapahtui vuoden 1999 ja tutkimusajanjakson välillä, jolloin polkumyynnillä tapahtuvan tuonnin määrä kasvoi 41 prosenttia ja se kasvatti markkinaosuuttaan 9,4 prosenttiyksiköllä. Kiinasta peräisin olevan polkumyynnillä tapahtuvan tuonnin keskimääräiset hinnat olivat vuotta 1998 lukuun ottamatta alemmat kuin yhteisön tuotannonalan hinnat tarkastelujakson aikana. Lisäksi polkumyynnillä tapahtuvan tuonnin hinnat alittivat tutkimusajanjakson aikana yhteisön tuotannonalan hinnat 14,4 prosentilla.
(92) Edellä mainittujen tekijöiden tutkimuksesta ilmenee, että yhteisön tuotannonalan tilanne huononi vuoden 1997 ja tutkimusajanjakson välillä. Vaikka yhteisön tuotannonala kasvatti tuotantonsa ja myyntinsä määrää tarkastelujakson aikana, kasvu ei noudattanut yhteisön kulutuksen kasvua. Tämä johti sen markkinaosuuden taantumiseen yhteisön markkinoilla. Yhteisön tuotannonalan taloudellisen tilan kehitys oli erityisen kielteistä vuoden 1999 ja tutkimusajanjakson välisenä aikana: tuotanto väheni 19 prosenttia, myynnin määrät vähenivät 17 prosenttia, markkinaosuus pieneni 7-9 prosenttiyksikköä ja työllisyys heikkeni kahdeksan prosenttia. Kannattavuus laski vuoden 1999 1-3 prosentista 0-2 prosenttiin tutkimusajanjakson aikana pudoten tasolle, joka ei riitä yhteisön tuotannonalan pitkän aikavälin elinkelpoisuuden varmistamiseen.
(93) Edellä esitetyn ja erityisesti myyntimäärien, markkinaosuuden ja tuotannon vähenemisen sekä heikon kannattavuuden perusteella päätellään alustavasti, että yhteisön tuotannonalalle on aiheutunut perusasetuksen 3 artiklassa tarkoitettua merkittävää vahinkoa.
F. SYY-YHTEYS
1. Johdanto
(94) Perusasetuksen 3 artiklan 6 ja 7 kohdan mukaisesti komissio on tarkastellut, onko Kiinasta peräisin olevan ferromolybdeenin polkumyynnillä tapahtuva tuonti aiheuttanut vahinkoa yhteisön tuotannonalalle siinä määrin, että sitä voidaan pitää merkittävänä. Polkumyynnillä tapahtuneen tuonnin lisäksi tutkittiin muut tiedossa olevat tekijät, jotka saattoivat aiheuttaa samaan aikaan vahinkoa yhteisön tuotannonalalle, sen varmistamiseksi, että kyseisten muiden tekijöiden mahdollisesti aiheuttaman vahingon ei katsota johtuvan polkumyynnillä tapahtuneesta tuonnista.
2. Polkumyynnillä tapahtuvan tuonnin vaikutukset
(95) Polkumyynnillä tapahtuvan tuonnin määrän huomattava kasvu 70 prosentilla 7782 tonnista vuonna 1997 tutkimusajanjakson 13257 tonniin, vastaava kasvu sen osuudessa yhteisön markkinoista eli 32,4 prosentista vuonna 1997 49,3 prosenttiin tutkimusajanjakson aikana sekä todettu hinnan alittavuuden määrä (14,4 prosenttia tutkimusajanjakson aikana) ajoittuivat yhteen yhteisön tuotannonalan taloudellisen tilanteen heikkenemisen kanssa. Tämä markkinoiden valtaus oli erityisen huomattavaa vuoden 1999 ja tutkimusajanjakson välillä, jolloin tuonnin määrä kasvoi 41 prosenttia ja polkumyynnillä tapahtuvan tuonnin markkinaosuus 9,4 prosenttiyksikköä.
(96) Lisäksi todettiin, että yhteisön tuotannonala kärsi samaan aikaan myyntimäärien vähenemisestä (-17 %), markkinaosuuden kapenemisesta (7-9 prosenttiyksikköä), hinnankorotusten estymisestä ja kannattavuutensa heikkenemisestä (1-3 prosentista 02 prosenttiin). Tämä kehitys tapahtui samalla kun ferromolybdeenin kulutus yhteisön markkinoilla kasvoi - 12 prosenttia tarkastelujakson aikana ja peräti 14 prosenttia vuoden 1999 ja tutkimusajanjakson välillä - terästeollisuuden noususuhdanteen kanssa samanaikaisesti.
(97) Lisäksi kiinalaiset hinnat alittivat yhteisön tuotannonalan hinnat koko tarkastelujakson ajan vuotta 1998 lukuun ottamatta aiheuttaen hintoihin painetta, joka esti yhteisön tuotannonalan hintoja nousemasta samaan tahtiin tuotantokustannusten kasvun kanssa vuoden 1999 ja tutkimusajanjakson välillä, mikä heikensi entisestään yhteisön tuotannonalan heikkoa kannattavuutta. Tässä yhteydessä olisi huomattava, että vaikka tärkeimmän raaka-aineen kustannukset nousivat kahdeksan prosenttia vuoden 1999 ja tutkimusajanjakson välillä, kiinalaisten tuotteiden hinnat nousivat ainoastaan kolme prosenttia. Ferromolybdeenin markkinat ovat alttiit hintavaihteluille, ja ne ovat avoimet maailmanlaajuiset hyödykemarkkinat, joiden hintoja seurataan ja hintatiedot julkaistaan useissa erikoisjulkaisuissa. Kun otetaan huomioon markkinoiden alttius hintavaihteluille, yhteisön tuotannonalan mahdollisten asiakkaiden hyvin tunteman alhaiseen polkuhintaan tapahtuvan tuonnin kasvu Kiinasta esti yhteisön tuotannonalan hinnankorotukset.
(98) Tästä syystä asianomaisen polkumyynnillä tapahtuvan tuonnin aiheuttamien paineiden, jotka johtuivat alhaisin hinnoin tapahtuneen tuonnin määrien ja markkinaosuuden voimakkaasta kasvusta, katsotaan todetun hinnanalittavuuden vuoksi aiheuttaneen yhteisön tuotannonalan hinnankorotusten estymisen, joka johti sen taloudellisen tilanteen heikkenemiseen.
3. Muiden tekijöiden vaikutukset
(a) Muiden yhteisön yritysten toimintakyky
(99) Kuten johdanto-osan 57 kappaleessa on jo mainittu, kaksi muuta yritystä tuottaa ferromolybdeeniä yhteisössä. Näiden kahden yrityksen tilanne heikkeni voimakkaasti tarkastelujakson aikana: tuotanto väheni 44 prosenttia, myyntimäärät 42 prosenttia ja niiden osuus yhteisön markkinoista pieneni 40-42 prosentista vuonna 1997 20-22 prosenttiin tutkimusajanjakson aikana. Olisi huomattava, että muiden yhteisön yritysten taloudellisen tilanteen huomattava heikkeneminen ajoittui samaan aikaan kun kiinalaisen ferromolybdeenin tuontimäärät kasvoivat ja hinnat laskivat.
(100) Muiden yhteisön toimijoiden tilanteen heikkeneminen huomioon ottaen päätellään, että näillä toimijoilla ei ollut vaikutusta yhteisön tuotannonalalle aiheutuneeseen merkittävään vahinkoon.
(b) Maailmanlaajuinen ylitarjonta
(101) Väitettiin, että yhteisön tuotannonalalle aiheutuneen vahingon syynä on valituksen tekijöiden kyvyttömyys mukautua maailmanmarkkinoilla vallitsevaan ferromolybdeenin ylitarjontaan. Väitettiin erityisesti, että ferromolybdeenin maailmanmarkkinat kärsivät rakenteellisesta ongelmasta, jossa markkinoilla on liian paljon molybdeenituotteita, minkä johdosta hintakehitys markkinoilla on ollut maailmanlaajuisesti laskeva ilman, että siihen voidaan pitää syynä Kiinasta peräisin olevaa ferromolybdeenia.
(102) Vuosina 1997-1998 yhteisön tuotannonalan kapasiteetti kasvoi 11 prosenttia mutta ei uusien tuotantolinjojen avaamiseksi tehtyjen uusien investointien vuoksi vaan olemassa olevien tuotantolaitosten järkiperäistämisestä johtuen. Vuoden 1998 ja tutkimusajanjakson välillä yhteisön tuotannonalan kapasiteetti pysyi ennallaan. Ferromolybdeenin väitetty ylitarjonta maailmanmarkkinoilla ei myöskään selitä yhteisön tuotannonalan myyntimäärien ja markkinaosuuden menetystä yhteisön markkinoilla vuoden 1999 ja tutkimusajanjakson välisenä aikana varsinkaan siksi, että ilmeinen kulutus samaan aikaan kasvoi.
(103) Tämän vuoksi päätellään, että mahdollinen maailmanlaajuinen ylitarjonta ei voi olla syynä yhteisön tuotannonalalle aiheutuneeseen vahinkoon.
(c) Raaka-aineiden hintojen kehitys
(104) Komissio tarkasteli myös, oliko yhteisön tuotannonalan kärsimä vahinko voinut aiheutua raaka-aineen hintojen vaihteluista tarkastelujakson aikana.
(105) Tärkein raaka-aine ferromolybdeenin tuotannossa on molybdeenitrioksidi. Tutkimuksessa kävi ilmi, että molybdeenitrioksidin hinnat laskivat tarkastelujakson aikana 28 prosenttia. Tarkemmin sanottuna ne laskivat 16 prosenttia vuosina 1997-1998, 20 prosenttia vuonna 1999 ja nousivat kahdeksan prosenttia tutkimusajanjakson aikana.
(106) Samaan aikaan yhteisön tuotannonalan myyntihinnat vaihtelivat raaka-aineiden hintoja myötäillen. Vuosina 1997-1999 yhteisön tuotannonala pystyi siirtämään raaka-aineiden hintojen vaihtelut myyntihintoihinsa. Vuoden 1999 ja tutkimusajanjakson välisenä aikana yhteisön tuotannonala ei kuitenkaan kyennyt kattamaan raaka-aineiden hintojen noususta ja kapasiteetin käyttöasteen laskusta johtunutta kustannusten kasvua myyntihintojen korotuksella. Olisi huomattava, että samaan aikaan Kiinasta peräisin olevan tuonnin hinnat alittivat yhteisön tuotannonalan hinnat 14,4 prosentilla, mikä esti yhteisön tuotannonalaa nostamasta hintojaan kustannusten nousun kattamiseksi.
(107) Tämän vuoksi päätellään, että molybdeenitrioksidin maailmanmarkkinahintojen vaihtelulla oli merkitystä yhteisön tuotannonalan myyntihintojen kehitykseen, mutta se ei vaikuttanut syy-yhteyteen Kiinasta peräisin olevan polkumyynnillä tapahtuneen tuonnin ja yhteisön tuotannonalalle aiheutuneen vahingon välillä.
(d) Tuonti muista yhteisön ulkopuolisista maista
(108) Eurostatin tietojen mukaan ferromolybdeenin kokonaistuonnin määrä muista yhteisön ulkopuolisista maista kuin Kiinasta kasvoi 22 prosenttia 1974 tonnista vuonna 1997 2414 tonniin tutkimusajanjakson aikana, ja sen markkinaosuus kasvoi 8,2 prosentista vuonna 1997 9,0 prosenttiin tutkimusajanjakson aikana. Tämän tuonnin painotetut keskimääräiset hinnat laskivat 24 prosenttia vuoden 1997 ja tutkimusajanjakson aikana. Olisi kuitenkin huomattava, että tuontihinnat muista yhteisön ulkopuolisista maista olivat vuotta 1999 lukuun ottamatta korkeammat kuin Kiinasta peräisin olevan tuonnin painotetut keskimääräiset hinnat tarkastelujakson aikana.
(109) Kiinan lisäksi ainoastaan kolmesta muusta maasta peräisin olevan tuonnin osuus yhteisön markkinoista ylitti prosentin tutkimusajanjakson aikana; nämä maat olivat Chile, Armenia ja Iran.
(110) Chilestä peräisin olevan ferromolybdeenin tuonti väheni 1008 tonnista vuonna 1997 887 tonniin tutkimusajanjakson aikana, ja sen osuus yhteisön markkinoista pieneni vuoden 1997 4,2 prosentista 3,3 prosenttiin tutkimusajanjakson aikana. Keskimääräiset tuontihinnat ovat aina olleet korkeammat kuin Kiinasta peräisin olevan tuonnin hinnat, eivätkä ne alittaneet yhteisön tuotannonalan myyntihintoja tutkimusajanjakson aikana. Edellä mainitun perusteella päätellään, että polkumyynnillä tapahtunut tuonti Kiinasta vaikutti kielteisesti myös tuontiin Chilestä, jolla ei ollut merkittävää vaikutusta yhteisön tuotannonalalle aiheutuneeseen vahinkoon.
(111) Armeniasta peräisin olevan ferromolybdeenin tuonnin määrä kasvoi 145 tonnista vuonna 1997 917 tonniin tutkimusajanjakson aikana, ja sen osuus yhteisön markkinoista kasvoi vuoden 1997 0,6 prosentista 3,4 prosenttiin tutkimusajanjakson aikana. Armeniasta peräisin olevan tuonnin keskimääräiset hinnat nousivat 17 prosenttia vuosina 1997-1998, laskivat 15 prosenttia vuosina 1998-1999 ja nousivat sen jälkeen kolme prosenttia vuoden 1999 ja tutkimusajanjakson välisenä aikana. Olisi huomattava, että Armeniasta peräisin olevan tuonnin keskimääräiset hinnat olivat alemmat kuin yhteisön tuotannonalan hinnat mutta samalla tasolla kuin Kiinasta peräisin olevan tuonnin hinnat vuonna 1999 ja tutkimusajanjakson aikana.
(112) Tuonti Iranista kasvoi 32 tonnista vuonna 1997 489 tonniin tutkimusajanjakson aikana, ja sen osuus yhteisön markkinoista kasvoi 0,1 prosentista vuonna 1997 1,8 prosenttiin tutkimusajanjakson aikana. Iranista peräisin olevan ferromolybdeenin hinnat olivat vuotta 1997 lukuun ottamatta alemmat kuin Kiinasta peräisin olevan tuonnin hinnat.
(113) Kaiken kaikkiaan ei voida sulkea pois mahdollisuutta, että muut tekijät kuin polkumyynnillä tapahtunut tuonti Kiinasta ja varsinkin Armeniasta ja Iranista peräisin oleva tuonti ovat voineet vaikuttaa yhteisön tuotannonalalle aiheutuneeseen vahinkoon. Vaikka tällä tuonnilla olisi ollut vaikutusta yhteisön tuotannonalalle aiheutuneeseen vahinkoon, se on kuitenkin ainoastaan marginaalista verrattaessa tämän tuonnin ja sen markkinaosuuden vähäisyyttä tuontiin Kiinasta. Valituksen tekijät ja syrjivästä kohtelusta valittaneet vientiä harjoittavat tuottajat eivät myöskään esittäneet väitteitä siitä, että tämä tuonti olisi tapahtunut polkumyynnillä. Näistä syistä muista yhteisön ulkopuolisista maista kuin Kiinasta peräisin olevalla tuonnilla ei ole vaikutusta syy-yhteyteen Kiinasta peräisin olevan tuonnin ja yhteisön tuotannonalalle aiheutuneen merkittävän vahingon välillä.
(e) Yhteisön tuotannonalan myymä ferromolybdeeni
(114) Tarkasteltiin myös, oliko yhteisön tuotannonala aiheuttanut itselleen vahinkoa jälleenmyymällä Kiinasta peräisin olevaa ferromolybdeenia.
(115) Kävi ilmi, että tämän yhteisön tuotannonalan myynnin määrä oli tutkimusajanjakson aikana vähäpätöinen osa yhteisön tuotannonalan myynnistä, ja sen osuus oli vähemmän kuin viisi prosenttia Kiinasta peräisin olevan tarkasteltavana olevan tuotteen tuonnin kokonaismäärästä. Sitä voidaan pitää tavanomaisena liiketoiminnallisena reaktiona Kiinasta peräisin olevan alhaisella hinnalla tapahtuvan tuonnin äkilliseen kasvuun. Kävi ilmi, että yhteisön tuotannonalan myymästään ferromolybdeenistä veloittamat myyntihinnat olivat samantasoiset kuin Kiinasta peräisin olevan ferromolybdeenin hinnat.
(116) Tästä syystä päätellään alustavasti, että yhteisön tuotannonalan harjoittama Kiinasta peräisin olevan ferromolybdeenin jälleenmyynti ei vaikuttanut yhteisön tuotannonalalle aiheutuneeseen vahinkoon.
4. Päätelmät syy-yhteydestä
(117) Ei voida sulkea pois mahdollisuutta, että muut tekijät kuin polkumyynnillä tapahtunut tuonti ja varsinkin tuonti Armeniasta ja Iranista ovat voineet vaikuttaa yhteisön tuotannonalan tilanteeseen. Nämä tekijät eivät kuitenkaan ole sellaisia, että ne voisivat vaikuttaa todetun vahingon ja asianomaisen tuonnin väliseen syy-yhteyteen, josta ovat osoituksena hintapaine ja Kiinasta peräisin olevan tuonnin hinnanalittavuus sekä kiinalaisen alhaiseen hintaan tapahtuvan tuonnin määrä ja saavuttama markkinaosuus, joilla oli kielteinen vaikutus yhteisön tuotannonalan tilanteeseen ja erityisesti tuotantoon, myynnin määrään ja markkinaosuuteen.
(118) Tästä syystä päätellään alustavasti, että Kiinasta peräisin oleva polkumyynnillä tapahtunut tuonti on yksistään aiheuttanut yhteisön tuotannonalalle perusasetuksen 3 artiklan 6 kohdassa tarkoitettua merkittävää vahinkoa.
G. YHTEISÖN ETU
(119) Arvioidakseen yhteisön etua komissio tutki, mitä todennäköisiä vaikutuksia polkumyyntitoimenpiteiden käyttöönotolla tai käyttöönotosta luopumisella olisi asianomaisiin taloudellisiin toimijoihin. Kaikille niille asianomaisille osapuolille, joita asian tiedettiin koskevan, eli yhteisön tuotannonalalle, tuojille/kauppiaille ja teollisille käyttäjille lähetettiin menettelyn aloittamisen yhteydessä kyselylomakkeet. Muita asianomaisia osapuolia, jotka ilmoittautuivat, pyydettiin myös toimittamaan tietoja polkumyyntitoimenpiteiden käyttöönoton tai käyttöönotosta luopumisen todennäköisistä vaikutuksista.
1. Yhteisön tuotannonalan etu
(a) Yhteisön tuotannonalan luonne ja rakenne
(120) Yhteisön tuotannonala koostuu kahdesta Itävallassa ja Yhdistyneissä kuningaskunnissa sijaitsevasta keskisuuresta yrityksestä. Niistä toinen kuuluu monikansalliseen yritykseen, jonka kotipaikka on Yhdysvalloissa mutta jonka tarkasteltavana olevan tuotteen tuotannon ja myynnin tulosyksikkö sijaitsee yhteisössä. Toinen on yritys, jossa yhdistyy alhaisempi jalostusaste, ja se tuottaa molybdeenitrioksidia osittain käytettäväksi omassa korkeamman jalostusasteen ferromolybdeenin tuotannossaan mutta myös myytäväksi ulkopuolisille. Ferromolybdeenin tuotanto on pääomavaltaista, ja yhteisön tuotannonala työllisti yhteensä 510 työntekijää, joista 92 työskenteli varsinaisessa ferromolybdeenin tuotannossa tutkimusajanjakson aikana. Huomioon olisi otettava myös tärkeimmän raaka-aineen eli ferromolybdeenin tuotantoon käytettävän molybdeenitrioksidin tuotantoon osallistuva työvoima, joka oli 71 työntekijää.
(121) Huolimatta merkittävää vahinkoa koskevista päätelmistä yhteisön tuotannonala on elinkelpoinen ja kilpailukykyinen ja kykenee jatkamaan toimintaansa tällä alalla, jos terveet markkinaolosuhteet palautetaan. Olisi mainittava, että yhteisön tuotannonala tuottaa myös muita tuotteita, joiden myynnin tuotto on selvästi suurempi kuin tarkasteltavana olevasta tuotteesta saatu tuotto.
(b) Toimenpiteiden käyttöönoton/käyttöönotosta luopumisen mahdollinen vaikutus yhteisön tuotannonalaan
(122) Toimenpiteiden käyttöönoton jälkeen tarkasteltavana olevan tuotteen tuonnin määrän Kiinasta yhteisön markkinoille odotetaan laskevan. Tämän myötä yhteisön tuotannonala pystyisi saamaan takaisin menettämäänsä markkinaosuutta, ja kapasiteetin käyttöasteen nostaminen alentaisi tuotannon yksikkökustannuksia ja lisäisi kannattavuutta. Yhteisön tuotannonalan hintataso todennäköisesti myös nousisi hieman, vaikkakaan ei polkumyyntitullin vertaa, sillä markkinoilla olisi edelleen kilpailua yhteisön tuottajien sekä Kiinasta ja muista yhteisön ulkopuolista maista peräisin olevan tuonnin välillä. Kaiken kaikkiaan odotetaan, että tuotannon ja myynnin määrien kasvu sekä yksikkökustannusten lasku entisestään mahdollisesti yhdistettynä varovaiseen hinnankorotukseen parantaisivat yhteisön tuotannonalan taloudellista tilannetta.
(123) Jos polkumyyntitoimenpiteitä taas ei oteta käyttöön, on todennäköistä, että yhteisön tuotannonalan kielteinen kehitys jatkuu. Yhteisön tuotannonalaa haittaavat erityisesti myynnin määrän ja markkinaosuuden menetykset sekä riittämätön kannattavuus. Kun otetaan huomioon yhteisön tuotannonalan erityisesti vuodesta 1999 alkaen vähentynyt myynnin määrä ja sille tutkimusajanjakson aikana aiheutunut merkittävä vahinko, on ilmeistä, että yhteisön tuotannonalan taloudellinen tilanne heikkenee entisestään, jos toimenpiteitä ei oteta käyttöön. Tämä saattaa pahimmillaan johtaa tiettyjen tuotantolinjojen lakkauttamiseen ja/tai jopa kokonaisten tuotantolaitosten sulkemiseen, jolloin se uhkaa työllisyyttä ja investointeja yhteisöön. Lisäksi jos kielteinen suuntaus jatkuu, ferromolybdeenin tuotannon lisäksi vaikutukset tuntuvat myös alhaisemmalla jalostusasteella yhteisön molybdeenitrioksidin tuotannossa.
(c) Päätelmät
(124) Päätellään, että polkumyyntitoimenpiteiden käyttöönotto sallisi yhteisön tuotannonalan toipua todetusta vahingollisesta polkumyynnistä.
2. Muiden yhteisön toimijoiden etu
(125) Kahden muun yhteisön toimijan toimittamien tietojen perusteella ei ole merkkejä siitä, että ehdotetuilla toimenpiteillä olisi niiden tilanteeseen toisenlainen vaikutus kuin edellä mainittu vaikutus yhteisön tuotannonalaan. Vaikuttaa siltä, että muut yhteisön toimijat ovat myös kärsineet matalahintaisen ferromolybdeenin tuonnin kasvusta. Ne ovat jo vähentäneet tuotantoaan 44 prosenttia ja niiden markkinaosuus on pienentynyt 49 prosenttia vuoden 1997 ja tutkimusajanjakson välillä, ja niiden tilanne heikkenee edelleen, jos toimenpiteitä ei oteta käyttöön. Toinen yhteisön toimija lopetti tuotannon pian tutkimusajanjakson jälkeen kannattamattoman taloudellisen tilanteensa vuoksi. Toinen väitti, että hintojen jatkuva laskusuuntaus tekee ferromolybdeenin tuotannosta kannattamatonta, mitä osoittaa sen kannattavuuden jyrkkä lasku vuoden 1997 ja tutkimusajanjakson välillä, ja tämän vuoksi ferromolybdeenin tuotantolaitos saatetaan sulkea.
3. Yhteisön etuyhteydettömien tuojien/kauppiaiden etu
(126) Ferromolybdeenin jakelulle yhteisössä on ominaista se, että tuojia ja kauppiaita on melko vähän ja ne myyvät useita muitakin tuotteita.
(127) Kyselylomakkeet lähetettiin 14 tiedossa olevalle tuojalle ja kauppiaalle yhteisössä. Vastaus saatiin määräajassa ainoastaan yhdeltä kauppiaalta:
- Grondmet Metall- und Rohstoff Vertriebs GmbH, Düsseldorf, Saksa.
(128) Tämän kauppiaan osuus on vähemmän kuin kymmenen prosenttia Kiinasta yhteisöön tutkimusajanjakson aikana tuotujen tuotteiden kokonaismäärästä. Yhteistyön vähäisyys on jo riittävä peruste päätellä, että tutkimuksen tuloksella ei luultavasti ole suurta vaikutusta tuojiin/kauppiaisiin varsinkaan, koska nämä yritykset käyvät kauppaa myös muilla tuotteilla, joita tämä menettely ei koske.
(129) Jos polkumyyntitoimenpiteet otetaan käyttöön, Kiinasta peräisin oleva tuonti todennäköisesti vähenisi ja yhteisön tuotannonala saavuttaisi takaisin menettämäänsä myyntiä ja markkinaosuutta. Ei voida myöskään sulkea pois mahdollisuutta, että polkumyyntitoimenpiteiden käyttöönotto johtaa ferromolybdeenin hintojen vähäiseen nousuun yhteisössä, millä olisi vaikutusta tuojien ja kauppiaiden taloudelliseen tilanteeseen.
(130) Polkumyyntitullin vaikutusta tuojien ja kauppiaiden tilanteeseen olisi kuitenkin tarkasteltava siltä kannalta, miten pienen osan ferromolybdeenin kauppa muodostaa niiden koko liiketoiminnasta. Ainoan yhteistyössä toimineen tuojan/kauppiaan toimittamien tietojen perusteella todettiin, että ferromolybdeenin osuus oli vähemmän kuin 15 prosenttia yhteistyössä toimineen yrityksen kokonaisliikevaihdosta. Näin ollen toimenpiteiden vaikutus tämän kauppiaan koko liiketoimintaan olisi vähäinen. Lisäksi kiinalaisen ferromolybdeenin hintojen nousun vaikutus tuojiin/kauppiaisiin riippuu niiden kyvystä siirtää hintojen nousu asiakkailleen. Yhteistyössä toimineiden käyttäjien toimittamat tiedot osoittavat, että tuontiferromolybdeenin hinnat ovat aikojen kuluessa vaihdelleet, ja näin ollen on todennäköistä, että tuojat/kauppiaat siirtävät ferromolybdeenin hintojen nousun käyttäjille.
(131) Tästä syystä päätellään alustavasti, että polkumyyntitoimenpiteiden käyttöönotolla ei todennäköisesti ole vakavaa kielteistä vaikutusta yhteisön tuojien/kauppiaiden tilanteeseen.
4. Tuotetta käyttävän tuotannonalan etu
(a) Tuotetta käyttävien tuotannonalojen luonne ja rakenne
(132) Tärkeimpiä ferromolybdeenin käyttäjiä yhteisössä ovat terästeollisuus ja valimot. Molempien käyttäjäryhmien arvioidaan edustavan noin 80 prosenttia yhteisön kaikkien molybdeenituotteiden kulutuksesta; terästeollisuuden osuus on noin 70 prosenttia ja valimoiden 10 prosenttia. Ferromolybdeenin kysyntä riippuu näin ollen pääasiassa teräksen ja valuraudan tuotannosta, jossa ferromolybdeenia käytetään molybdeenimetallin syöttämiseen sulatteeseen valmistettaessa seosterästä ja valurautaa, jolloin molybdeeni parantaa tiettyjä vaadittavia ominaisuuksia kuten korroosion ja lämmön kestoa.
(133) Kyselylomakkeet lähetettiin 20 ferromolybdeenin käyttäjälle. Lisäksi kahta tärkeintä käyttäjien järjestöä, jotka ovat European Confederation of Iron and Steel Industries (EUROFER) ja Committee of Associations of European Foundries (CAEF), pyydettiin toimittamaan käyttäjille tarkoitetut kyselylomakkeet niille jäsenilleen, joita tutkimus koski. Vastaukset saatiin seuraavilta viideltä teräksen tuottajalta:
- Edelstahl-Witten-Krefeld GmbH, Witten, Saksa,
- Krupp Edelstahlprofile GmbH, Siegen, Saksa,
- Krupp Thyssen Nirosta, Krefeld, Saksa,
- Georgsmarienhutte GmbH, Georgsmarienhutte, Saksa,
- Hüttenwerke Krupp Mannesmann GmbH, Duisburg, Saksa.
(134) Lisäksi Saksan terästeollisuuden liitto (Wirtschaftsvereinigung Stahl) esitti polkumyyntitoimenpiteiden mahdollisia vaikutuksia terästeollisuuteen koskevia väitteitä, joita Saksan valimoyhdistys (Deutscher Giessereiverband) ja CAEF tukivat.
(135) Polkumyyntitoimenpiteiden käyttöönoton tai käyttöönotosta luopumisen todennäköisiä vaikutuksia tutkittiin yhteistyössä toimivilta osapuolilta saatujen tietojen perusteella. Vaikka Committee of Associations of European Foundries ja yksittäiset valimot eivät esittäneet perusteltuja huomautuksia, vaikka sitä suoranaisesti pyydettiin, ei ole viitteitä siitä, että seuraavat päätelmät eivät koskisi soveltuvin osin myös valimoteollisuutta.
(b) Käyttäjien taloudellinen tilanne
(136) Yhteistyössä toimineiden käyttäjien osuus oli tutkimusajanjakson aikana noin seitsemän prosenttia yhteisön ferromolybdeenin kulutuksesta. Niiden yhteenlaskettu liikevaihto vaihteli 277 miljoonasta eurosta 1760 miljoonaan euroon tutkimusajanjakson aikana ja niiden keskimääräinen painotettu kokonaiskannattavuus kasvoi 3,4 prosentista vuonna 1998 4,4 prosenttiin tutkimusajanjakson aikana. Nämä yritykset työllistivät yhteensä noin 13000 työntekijää, joista noin 50 työskenteli tarkasteltavana olevan tuotteen käsittelyssä.
(c) Toimenpiteiden käyttöönoton/käyttöönotosta luopumisen vaikutukset
(137) Yhteistyössä toimineiden käyttäjien toimittamien tietojen perusteella todettiin, että ferromolybdeenin osuus oli keskimäärin 0,6 prosenttia raaka-ainekustannuksista tutkimusajanjakson aikana ja keskimäärin 0,4 prosenttia kokonaiskustannuksista. Tämän vuoksi polkumyyntitoimenpiteen käyttöönotolla olisi ainoastaan vähäpätöinen vaikutus käyttäjien kustannuksiin ja taloudelliseen tilanteeseen.
(138) Käyttäjillä todettiin olevan huomattavaa ostovoimaa, ja tarjolla on vaihtoehtoisia hankintalähteitä, joihin toimenpiteitä ei sovelleta. Lisäksi kuten johdanto-osan 122 kappaleessa on selitetty, yhteisön tuotannonala tuskin korottaa hintojaan koko polkumyyntitullia vastaavaa määrää, sillä se hyötyy myös kustannusten pienenemisestä sen myynnin määrän kasvaessa. Lisäksi ferromolybdeeni voidaan tietyissä teknisissä prosesseissa teräksen ja valuraudan tuotantolaitoksissa korvata osittain molybdeenitrioksidilla riippuen erilaisten molybdeenia sisältävien tuotteiden saatavuudesta ja suhteellisista hinnoista.
(139) Jos toimenpiteitä ei oteta käyttöön, käyttäjät hyötyvät yhteisön markkinoilla edelleen ferromolybdeenin alhaisista hinnoista, jotka ovat tulosta epäterveistä ja yhteisön tuotannonalalle vahingollisista ja haitallisista kaupan käytännöistä. Olisi lisäksi huomattava, että jos yhteisön tuotannonala supistuisi tai peräti katoaisi kokonaan, käytettävissä olevat hankintalähteet myös vähenisivät, millä olisi kielteinen vaikutus käyttäjiin. Tämän vuoksi päätellään, että vaihtoehtoisten hankintalähteiden olemassaolo on elintärkeää merkityksellisen kilpailun ja raaka-aineiden riittävän saatavuuden takaamiseksi yhteisön markkinoilla.
(d) Päätelmät
(140) Edellä esitetyn perusteella ja erityisesti ferromolybdeenin vähäisen vaikutuksen vuoksi käyttäjien kokonaiskustannusten kannalta päätellään alustavasti, että polkumyyntitoimenpiteiden käyttöönotto ei todennäköisesti vaikuta yhteisön ferromolybdeenin käyttäjien tilanteeseen.
5. Vaikutukset kilpailuun yhteisön markkinoilla
(141) Ainoa yhteistyössä toiminut kauppias ja Wirtschaftsvereinigung Stahl vastustivat polkumyyntitoimenpiteitä väittäen yleisesti, että yhteisön tuotannonalan tuotantokapasiteetti ei riittänyt tyydyttämään kysyntää.
(142) Yhteisön markkinoiden kilpailutilanteen osalta olisi huomattava, että polkumyyntitoimenpiteillä ei milloinkaan pyritä estämään tuontia yhteisön markkinoille vaan palauttamaan niille terveet kilpailuolosuhteet. Ottaen huomioon ehdotettujen tullien taso ja edellä kuvattu hintojen nousun vaikutus jatkojalostusteollisuudelle on lisäksi todennäköistä, että kiinalaiset vientiä harjoittavat tuottajat jatkavat vientiään yhteisön markkinoille vaikkakaan eivät polkuhintaan.
(143) Koska Kiinasta ja muista yhteisön ulkopuolisista maista peräisin olevan tarkasteltavana olevan tuotteen laadussa ei myöskään ole eroja, tuojilla ja käyttäjillä yhteisössä ei ole vaikeuksia saada ferromolybdeenia Kiinan lisäksi muista lähteistä varsinkaan, koska tarjonnasta ei ole puutetta maailmanmarkkinoilla. Epäterveiden kaupan käytäntöjen poistamisella sitä vastoin estetään yhteisön tuotannonalan tilanteen heikkeneminen entisestään ja autetaan ylläpitämään laajaa valikoimaa hankintalähteitä ja jopa lisäämään kilpailua olemassa olevien tuottajien välillä.
(144) Yhteisön tuotannonalan kysyntään nähden riittämättömän kapasiteetin osalta yhteisön tuotannonalan toimittamat tiedot osoittavat, että sillä on riittävästi käyttämätöntä kapasiteettia kasvavan kysynnän tyydyttämiseen yhteisön markkinoilla. Yhteisön tuotannonalan kapasiteetin käyttöaste oli tutkimusajanjakson aikana noin 50 prosenttia.
(145) Jos polkumyyntitoimenpiteitä ei oteta käyttöön, yhteisön tuotannonalan ja muiden yhteisön toimijoiden tilanne todennäköisesti heikkenisi entisestään johtaen mahdollisesti ferromolybdeenin tuotannon päättymiseen yhteisössä. Edellä esitetyn perusteella ei voida sulkea pois sitä mahdollisuutta, että ilman polkumyyntitoimenpiteitä toimijoiden määrä yhteisön markkinoilla vähenisi, millä olisi kielteinen vaikutus kilpailuun.
(146) Tämän vuoksi päätellään alustavasti, että yhteisön tuotannonalan käyttämättömän kapasiteetin, ehdotettujen polkumyyntitoimenpiteiden tason ja vaihtoehtoisten hankintalähteiden olemassaolon vuoksi on erittäin epätodennäköistä, että polkumyyntitoimenpiteiden käyttöönotto johtaisi ferromolybdeenin hankintavaikeuksiin yhteisössä.
6. Yhteisön etua koskevat päätelmät
(147) Edellä esitetyn perusteella päätellään alustavasti, että ei ole yhteisön etuun liittyviä pakottavia syitä luopua polkumyyntitoimenpiteiden käyttöönotosta.
H. VÄLIAIKAISET POLKUMYYNTITOIMENPITEET
(148) Polkumyyntiä, vahinkoa, syy-yhteyttä ja yhteisön etua koskevat päätelmät huomioon ottaen olisi otettava käyttöön väliaikaiset toimenpiteet, jotta estettäisiin polkumyynnillä tapahtuvasta tuonnista aiheutuvien lisävahinkojen aiheutuminen yhteisön tuotannonalalle.
1. Vahingon korjaava taso
(149) Väliaikaisten polkumyyntitoimenpiteiden tason olisi oltava riittävä poistamaan polkumyynnillä tapahtuneesta tuonnista yhteisön tuotannonalalle aiheutunut vahinko ylittämättä todettuja polkumyyntimarginaaleja. Tullin määrää laskettaessa katsottiin, että vahingollisen polkumyynnin vaikutukset poistavan tullin määrän olisi oltava sellainen, että yhteisön tuotannonala voisi sen avulla kattaa kustannuksensa ja saada sellaisen ennen veroja lasketun kokonaismyyntivoiton, joka voitaisiin kohtuudella saada myytäessä samankaltaista tuotetta yhteisön markkinoilla tavanomaisissa kilpailuolosuhteissa eli polkumyynnillä tapahtuneen tuonnin puuttuessa.
(150) Käytettävissä olevien tietojen perusteella todettiin alustavasti, että viiden prosentin voittomarginaalia liikevaihdosta voidaan pitää sopivana vähimmäismääränä, jonka yhteisön tuotannonalan voidaan odottaa saavan vahingollisen polkumyynnin puuttuessa, kun otetaan huomioon yhteisön tuotannonalan muiden samantapaisten tuotteiden myynnistä saama voitto.
(151) Tarvittava hinnankorotus määritettiin vertaamalla hinnan alittavuuden laskemisessa määriteltyä painotettua keskimääräistä tuontihintaa samassa kaupan portaassa yhteisön tuotannonalan yhteisön markkinoilla myymän ferromolybdeenin vahinkoa aiheuttamattomaan hintaan. Vahinkoa aiheuttamaton hinta saatiin mukauttamalla yhteisön tuotannonalan myyntihintaa vastaamaan edellä mainittua viiden prosentin kohtuullista voittomarginaalia. Tästä vertailusta ilmenevät erot ilmaistiin tuonnin cif-arvon prosenttiosuutena.
2. Väliaikaiset toimenpiteet
(152) Edellä esitetyn perusteella katsotaan, että perusasetuksen 7 artiklan 2 kohdan mukaisesti väliaikaiset polkumyyntitullit olisi otettava käyttöön Kiinasta peräisin olevassa tuonnissa alimman vahingon korjaavan tason ja polkumyyntimarginaalin tasoisina.
(153) Koska yhteistyöhön osallistuminen katsottiin vähäiseksi ja jotta yhteistyöhön osallistumattomuudesta ei palkittaisi, pääteltiin, että yhteistyöhön osallistumattomiin vientiä harjoittaviin tuottajiin sovellettava jäännöstulli olisi vahvistettava johdantoosan 54 kappaleessa selitetyn menetelmän mukaisesti.
(154) Tässä asetuksessa yrityksille vahvistettavat yksilölliset polkumyyntitullit määritettiin tämän tutkimuksen päätelmien perusteella. Näin ollen ne kuvastavat kyseisten yritysten senhetkistä tilannetta. Näitä tulleja voidaan siten soveltaa (toisin kuin koko maata koskevia "kaikkiin muihin yrityksiin" sovellettavaa tulleja) yksinomaan asianomaisesta maasta peräisin olevien, erikseen mainitun yrityksen eli tarkoin yksilöidyn oikeussubjektin tuottamien tuotteiden tuontiin. Jos yrityksen nimeä ja osoitetta ei ole erikseen mainittu tämän asetuksen artiklaosassa (mukaan lukien erikseen mainittuihin yrityksiin etuyhteydessä olevat yritykset), sen tuottamaan tuontituotteisiin ei voida soveltaa näitä tulleja, vaan niihin on sovellettava "kaikkiin muihin yrityksiin" sovellettavaa tullia.
(155) Kaikki näiden yrityskohtaisten polkumyyntitullien soveltamiseen liittyvät pyynnöt (esim. yrityksen nimenmuutoksen tai uusien tuotanto- tai myyntiyksiköiden perustamisen johdosta tehdyt) on toimitettava viipymättä komissiolle ja mukaan on liitettävä kaikki asian kannalta oleelliset tiedot ja erityisesti ne, jotka koskevat esimerkiksi kyseiseen nimenmuutokseen tai kyseisiin uusiin tuotanto- tai myyntiyksiköihin mahdollisesti liittyviä yrityksen tuotantotoiminnan sekä kotimarkkinamyynnin ja viennin muutoksia. Komissio muuttaa tarvittaessa tätä asetusta neuvoa-antavaa komiteaa kuultuaan saattamalla yksilöllisten tullien soveltamisalaan kuuluvien yritysten luettelon ajan tasalle.
I. LOPPUSÄÄDÖKSET
(156) Moitteettoman hallinnon varmistamiseksi olisi asetettava määräaika, jossa asianomaiset osapuolet voivat esittää kantansa kirjallisesti ja pyytää saada tulla kuulluiksi. Lisäksi olisi todettava, että kaikki tätä asetusta varten tehdyt päätelmät ovat alustavia ja että niitä voidaan joutua harkitsemaan uudelleen mahdollisista lopullisista toimenpiteistä päätettäessä,
ON ANTANUT TÄMÄN ASETUKSEN:
1 artikla
1. Otetaan käyttöön väliaikainen polkumyyntitulli Kiinan kansantasavallasta peräisin olevan ja CN-koodiin 7202 70 00 kuuluvan ferromolybdeenin tuonnissa.
2. Seuraavien yritysten tuottamien tuotteiden vapaasti yhteisön rajalla tullaamattomana -nettohintaan sovelletaan tulleja seuraavasti:
TAULUKON PAIKKA
3. Jollei toisin säädetä, sovelletaan voimassa olevia tulleja koskevia säännöksiä ja määräyksiä.
4. Edellä 1 kohdassa tarkoitettujen tuotteiden luovutus vapaaseen liikkeeseen yhteisössä edellyttää väliaikaisen tullin määrää vastaavan vakuuden asettamista.
2 artikla
1. Rajoittamatta asetuksen (EY) N:o 384/96 20 artiklan soveltamista asianomaiset osapuolet voivat esittää kantansa kirjallisesti ja pyytää komissiolta saada tulla kuulluiksi yhden kuukauden kuluessa tämän asetuksen voimaantulosta.
2. Asianomaiset osapuolet voivat asetuksen (EY) N:o 384/96 21 artiklan 4 kohdan mukaisesti esittää huomautuksiaan tämän asetuksen soveltamisesta yhden kuukauden kuluessa sen voimaantulosta.
3 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämän asetuksen 1 artiklaa sovelletaan kuuden kuukauden ajan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä elokuuta 2001.

Labels: 18
3
4
1